Makaó piaci alapú gazdasága továbbra is hatékonyan működött, a gazdasági növekedést azonban az első két negyedévben súlyosan érintette a szerencsejáték-bevételek csökkenése, amelyekre Makaó túlzott mértékben támaszkodik. Makaó költségvetési tartalékai továbbra is többletet mutatnak. A harmadik negyedévben fellendült a GDP-növekedés, két év óta először mutatkozott emelkedés. A kaszinóipartól való túlzott mértékű függőség csökkentése érdekében a kormány útjára bocsátotta legelső ötéves fejlesztési tervét (2016–2020).

A polgárok alapvető jogait és szabadságait továbbra is tiszteletben tartották. A makaói média továbbra is sokféle véleményt közvetít, annak ellenére, hogy aggályok merültek fel a növekvő öncenzúra miatt.

Körülbelül ezzel egyidejűleg a makaói bűnüldöző hatóságok beismerték, hogy az elmúlt években legalább három személyt – köztük két hongkongi állandó lakost – átadtak a szárazföldi hatóságoknak, jóllehet bírósági ítéletek jogszerűtlennek nyilvánították az ilyen kiadatásokat. Ez további aggodalomra adott okot a kiadatási megállapodásról jelenleg folyó megbeszélések tekintetében. 2015-ben az ENSZ Kínzás Elleni Bizottságának Makaóról szóló következtetései kiemelték a szökött bűnözők kiadatásának problémáját, de a jelek szerint a makaói hatóságok ezzel nem foglalkoztak megfelelően. Az EU újólag megerősíti a jogállamiság és az emberi jogok tiszteletben tartásának fontosságát, valamint a nemzetközi jog teljes körű betartásának szükségességét olyan kérdések tekintetében, mint például a kiadatási megállapodások.

Esélyegyenlőség, jogok és szabadságok. Az „egy ország–két rendszer” elvének keretében továbbra is tiszteletben tartották Makaó lakosságának jogait és alapvető szabadságait, és érvényesült a jogállamiság. Makaón nagymértékben tiszteletben tartják a polgári szabadságjogokat, az emberi jogokat és az alapvető szabadságokat. Ezzel szemben a kormány ellenezte az ENSZ Kínzás Elleni Bizottságának független emberi jogi szerv létrehozására vonatkozó javaslatát azzal érvelve, hogy ez az ajánlás nem alkalmazandó Makaóra mint a Kínai Népköztársaság különleges közigazgatási területére.

A média kellően sokrétű maradt, és korlátozások nélkül kifejezésre juttathatott többféle véleményt. Úgy tűnik, hogy létezik bizonyos fokú öncenzúra, különösen a kínai nyelvű médiában és a kínai ügyekről szóló tudósítások esetében. A nemzetközi média szabadon működik. A Makaói Újságírók Szövetsége azonban súlyos aggodalmainak adott hangot azzal kapcsolatban, hogy ismételten sértegettek és lökdöstek tudósítókat, amikor azok a december 20-i Pearl Horizon tiltakozásról számoltak be. A Szövetség szerint az ilyen magatartás sérti a sajtószabadságot, valamint aggodalmát fejezte ki azzal kapcsolatban, hogy megtagadták a hongkongi Apple Daily újság egyik újságírójának, hogy a tiltakozásokról való tudósítás céljából Makaóba belépjen. Nem ez volt az első alkalom, hogy megtagadják hongkongi újságírók és politikai csoportok tagjainak belépését.

Továbbra is aggodalomra ad okot a szexuális irányultságon és a nemi identitáson alapuló diszkrimináció, különösen a foglalkoztatás, az oktatás és az egészségügy területén. A párkapcsolaton belüli nemi erőszakot bűncselekménynek nyilvánító jogalkotási aktusba még bele kell foglalni az azonos neműek közötti kapcsolatokat. Az ENSZ Gazdasági, Szociális és Kulturális Jogok Bizottsága arra ösztönözte Makaót, hogy fogadjon el átfogó diszkrimináció ellenes jogszabályt a leszbikus, meleg, biszexuális és transznemű személyekre vonatkozóan. Több jogszabályra van szükség továbbá a nemek közötti egyenlőség előmozdításához, például a szexuális zaklatás terén.

Makaó kormánya további komoly erőfeszítéseket tett a határon átnyúló bűnözés, különösen az emberkereskedelem elleni küzdelem terén. Az Emberkereskedelem Elleni Visszatartó Intézkedésekkel Foglalkozó Bizottság, amely egy, a kormányzat, a bűnüldözés, az igazságszolgáltatás és a szociális ügyek képviselőit tömörítő, több területet átfogó szerv, folytatta az emberkereskedelem elleni küzdelmet, továbbá a megelőzést és az áldozatvédelmet célzó intézkedések végrehajtását. Számos panasz ellenére alacsony az emberkereskedelemmel kapcsolatban lefolytatott büntetőeljárások és ítéletek száma. A kormány kijelentette, hogy hajlandó foglalkozni a problémával, és üdvözölte a nemzetközi partnerekkel, így az Európai Unióval való együttműködést.

Makaó nem juttatta hatékonyan érvényre az egyesülési szabadságot és a kollektív tárgyalásokat a Nemzetközi Munkaügyi Szervezet egyezményeiben meghatározottaknak megfelelően. A magánszemélyek által a szakszervezetekkel és a kollektív tárgyalásokkal kapcsolatban benyújtott törvényjavaslatokat a törvényhozó gyűlés ismételten elutasította. Jóllehet a munkavállalók szabadon részt vehetnek szakszervezeti tevékenységekben és szervezett fellépésekben, nincsenek védve szankcióktól. A munkaügyi kapcsolatokról szóló törvény 70. cikke szerint a munkaadó jogos indok nélkül felmondhat a munkavállalónak kismértékű kompenzáció nyújtása mellett. 2016-ban a jogalkotók hetedik alkalommal utasították el a szakszervezeti törvényjavaslatot, jóllehet az több szavazatot kapott, mint az előző években. A törvényjavaslat elutasításának fő okaként számos jogalkotó hivatkozott Makaó alulteljesítő gazdaságára és a „rossz időzítésre”.

Folytatódott erőteljes korrupcióellenes intézkedések végrehajtása, jóllehet az év folyamán volt példa néhány jelentős ügyre. A Korrupcióellenes Bizottság kritizálta, hogy a kormány törvényt sértett egy helyi gyárat érintő földcsereügyletben. Állítása szerint az ügylet érvénytelen volt, és szorgalmazta a helyszín jegyzékbe vételét és védelmét.

Gazdasági fejlemények

Makaó gazdasága az elmúlt években jelentősen visszaesett, mivel a kaszinóipart súlyosan érintette a lassuló kínai gazdaság és a szárazföldön folytatott korrupcióellenes kampány. Makaó GDP-je 2015-ben reálértéken 20,3 %-kal esett vissza. 2016 harmadik negyedévében fokozatosan enyhült a recesszió: a GDP-növekedés reálértéken 4 %-kal lendült fel, ezzel két év óta ez volt az első pozitív negyedéves növekedés. Összességében 2016-ban a gazdaság reálértéken 2,1 %-kal esett vissza. 2016 második felében – két év folyamatos visszaesés után – újra fellendült a szerencsejáték-bevétel. A szerencsejátékokból származó teljes bevétel 2016-ban mindössze 3,3 %-kal esett vissza 230,8 milliárd MOP-re, ami jelentős javulást jelent a 2015-ben mért kétszámjegyű visszaeséshez képest. Két új kaszinókomplexumnak – Wynn Palace és a Parisian – köszönhetően az idegenforgalom stabilan talpra állt. 2016-ban 0,8 %-kal több, összesen 30,9 millió turista érkezett Makaóra. Legtöbben továbbra is a szárazföldi Kínából érkeznek Makaóra: 2016 első 11 hónapjában a turisták kétharmada innen érkezett, a második helyen pedig Hongkong (21 %) állt, őt követte Tajvan (3,5 %), Korea (2,1 %) és Japán (1 %).

A kaszinóiparra való túlzott ráutaltság csökkentése érdekében a kormány szeptemberben megkezdte eddigi legelső ötéves programját (2016–2020), amely átfogó fejlesztés célokat határoz meg a megélhetés javítása és a gazdaság diverzifikációja érdekében. A programnak az a célja, hogy Makaó nemzetközi idegenforgalmi és szabadidős csomóponttá váljon, valamint üzleti és kereskedelmi platform jöjjön létre Kína és a portugál nyelvű országok közötti (a „központra és a platformra vonatkozó szakpolitikák”). A terv megerősített erőfeszítéseket foglal magában mérsékelt gazdasági diverzifikáció elérése, valamint a regionális együttműködés megerősítése céljából, különösen Kuangtung tartománnyal, Kína 13. ötéves tervében (2016–2020) foglaltak szerint.

Az ötéves fejlesztési terv konkrét szakpolitikai intézkedéseket javasolt a célból, hogy hosszú távon csökkentse a gazdaság szerencsejátékra való túlzott ráutaltságát. Ezek magukban foglalják a következőket: 2013-tól 10 éven át a szerencsejáték-asztalok éves növekedési rátájának 3 %-on való maximalizálása; a jelenleg a szerencsejátékokkal kapcsolatos összbevétel 6,6 %-ának megfelelő nem szerencsejátékokkal kapcsolatos bevételek hányadának 9 %-ra növelése 2020-ig; a foglalkoztatás részvételének növelése a kiskereskedelemben, a hotel- és gyártóágazatokban. a pénzügyi szolgáltatások megerősítése; valamint a Makaó Fejlesztési Alap (alapvetően egy állami befektetési alap) létrehozása 2019-ig.

A terv egy sor kezdeményezést tartalmaz kreatív iparágak, az infrastruktúra-fejlesztés, az intelligens városfejlesztés és a környezetvédelem előmozdítására, valamint az egészségügy, az oktatás és a lakhatás megerősítésére. Hivatkozást tartalmaz az „egy övezet, egy út” kezdeményezésre és Makaó abban játszott potenciális szerepére, különösen a tengeri út tekintetében, valamint a portugál-ajkú országok üzleti facilitátoraként. A tengeri határok 2015-ös felülvizsgálata után Makaó igyekszik előmozdítani tengergazdaságát, és maximalizálni az „egy övezet, egy út” kezdeményezéshez való hozzájárulását.

Novemberben Fernando Chui kormányzó megtartotta 2017-re vonatkozó politikai beszédét a törvényhozó gyűlés előtt. A kormány elkötelezte magát amellett, hogy a gazdasági szereplőket butikhotelek és bevásárlóközpontok építésére ösztönzi, cselekvési tervet vezet be a helyi kkv-k nagy kaliberű kiállításokon való részvételének elősegítésére, kiterjeszti a fiatal vállalkozásokra vonatkozó rendszert, valamint minőségi képzést kínál a fiatalok számára.

A politikai beszéd számos jóléti intézkedést és támogatással is foglalkozott, többek között az immár egymás után 10. éve végrehajtott, makaói lakosoknak nyújtott népszerű készpénzjuttatást.

Makaó költségvetési helyzete továbbra is erős, jelentős tartalékokkal. A becslések szerint költségvetési tartalékai elérik a 468 billiárd patacát (MOP), ami a GDP 130 %-ának felel meg. Ez rendkívül magas egy (a külföldi munkavállalók nélkül) fél milliónál kisebb lakosságú terület esetében. Makaó következetesen költségvetési többletet jegyez, annak ellenére, hogy 2015-ben és 2016-ban jelentősen visszaesett a szerencsejáték-adó.

Makaó továbbra is akut munkaerőhiánnyal küzd. Az elmúlt négy évben a munkanélküliségi ráta 2 %-os vagy annál alacsonyabb, 2016-ban 1,9 % volt. Gazdasága ezért erősen rá van utalva a külföldi munkavállalókra és szakemberekre. A gazdasági visszaesés ellenére 2016-ban több mint 180 000 volt a nem rezidens munkavállalók száma, ami a munkavállaló lakosság 45 %-át teszi ki. Az importált munkaerő érzékeny politikai kérdéssé vált. Novemberben Lionel Leong gazdasági és pénzügyi államtitkár a törvényhozó gyűlés előtt megismételte, hogy Makaó kormánya arra törekszik, hogy biztosítsa a helyi lakosok munkavállalási lehetőségeit, továbbá mechanizmust vezetnek be arra, hogy a nem rezidens munkavállalók elhagyják Makaót. A jogalkotók panaszkodtak a munkaerőimport-rendszerrel való visszaélésekre, amelyek következtében munkahelyek szűntek meg, stagnáltak a helyi munkavállalók bérei, valamint egyes vezetők lassabb szakmai előmenetelt tapasztaltak. A vállalkozások azonban többször is panaszkodtak amiatt, hogy bővülő műveleteikhez nem találnak megfelelő szakembereket.

Kína 13. ötéves tervében külön fejezetet szenteltek Makaónak (Hongkonggal együtt), és hangsúlyozták a szárazföldi Kína, valamint Hongkong/Makaó közötti együttműködés elmélyítését. Kína támogatását fejezte ki a Kuangtung–Hongkong–Makaóra vonatkozó együttműködési platformok kialakítását, Hongkongnak és Makaónak a Gyöngy-folyó torkolatának tágabb régiójában betöltött fontos szerepét, valamint a Kuangtung–Hongkong–Makaó Nagy Öböl térségének fejlesztését illetően. Márciusban az Államtanács iránymutatásokat bocsátott ki a Gyöngy-folyó tágabb, 9 tartományi régiót – Fucsien, Csianghszi, Hunan, Kuantung, Kuanghszi–Csuang Autonóm Terület, Hajnan, Szecsuan, Kujcsou és Jünnan – magában foglaló torkolatvidékén, valamint Hongkong és Makaó különleges közigazgatási területen (a továbbiakban: a „9+2”) az együttműködés előmozdítása érdekében. Kína központi kormánya a reformok úttörőjének tekinti a régiót, amely kulcsfontosságú terület egyrészt a szárazföldi Kína számára ahhoz, hogy együttműködési lehetőségeket teremtsen Hongkonggal és Makaóval, másrészt az „egy övezet, egy út” kezdeményezés előrevitele tekintetében.

Ennek eredményeként Makaó továbbra is mélyebb integrációt mozdított elő a Gyöngy-folyó torkolatvidékével, és közvetítő szerepre törekedett Kína és a portugál ajkú országok között a Gazdasági és Kereskedelmi Együttműködési Fórum égisze alatt. A makaói kormányzó szakpolitikai beszédében a Gyöngy-folyó torkolatvidéke mellett tágabb értelemben vett együttműködést is megemlített más kínai tartományokkal/településekkel, például Csiangszuval, Pekinggel és Tiencsinnel, valamint Kína közép-nyugati és észak-keleti régióinak hagyományosan ipari régióival.

Októberben Makaó volt a házigazdája a Kína és a portugál ajkú országok közötti Gazdasági és Kereskedelmi Együttműködési Fórum ötödik miniszteri szintű konferenciájának. Li Ko-csiang kínai miniszterelnök is részt vett a fórumon, melynek célja Kína és a fejlődő világ gazdasági kapcsolatainak fellendítése, valamint Makaó új pályájának felvázolása volt. Li miniszterelnök látogatása nem pusztán Makaó gazdaságpolitikájának egyértelmű támogatását jelentette, hanem azt is kifejezte, hogy Kína általánosságban elégedett Makaóval, ideértve utóbbi politikai fejleményeit is. A miniszterelnök további 19 olyan intézkedést jelentett be, amelyek Makaó gazdasági átalakítását hivatottak szolgálni; ezek magukban foglalják többek között az alábbiakat:

Kína központi kormányának támogatása ahhoz, hogy Makaó renminbi (RNB) elszámoló központot alakítson ki Kína és a portugál-ajkú országok között, valamint segítség Makaónak a pénzügyi lízing, e-kereskedelem és exporthitel-biztosítás fejlesztéséhez;